کشمیر:

سرینگر میں نزول قرآن کانفرنس کا انعقاد

حاضرین مجلس اور حریت پسند عوام کے نام قرآن کے آفاقی پیغام پر عمل پیرا ہونیکی تاکید کرتے ہوئے کہا کہ قرآن کا پیغام پوری بنی نوع انسانیت کیلئے ہے، جس میں نیکی کو پھیلانے اور بدی کو مٹانے کیلئے درسِ عظیم موجود ہے۔

خبر کا کوڈ: ۴۳۶۰۷۶

تاریخ: ۲۸ مرداد ۲۰۱۸ - ۱۴:۲۵

رسا نیوز ایجنسی کی رپورٹ کے مطابق، جموں و کشمیر کل جماعتی حریت کانفرنس (گ) کے اہتمام سے حیدرپورہ سرینگر میں ایک پروقار ’’نزولِ قرآن کانفرنس‘‘ سیمینار منعقد ہوا۔

سیمینار میں حریت کانفرنس (گ) کے چیئرمین سید علی شاہ گیلانی، لبریشن فرنٹ کے چیئرمین محمد یاسین ملک، تحریک حریت کے چیئرمین محمد اشرف صحرائی، غلام نبی سمجھی، مولانا الطاف حسین ندوی، ایڈوکیٹ زاہد علی، حکیم عبدالرشید اور مولانا بشیر احمد عرفانی کے علاوہ دیگر دانشوروں نے شرکت کی۔

سید علی شاہ گیلانی نے اپنے صدارتی خطاب میں اسلام کے آفاقی پیغام کی تفصیل کے ساتھ وضاحت کی۔ انہوں نے حاضرین مجلس اور حریت پسند عوام کے نام قرآن کے آفاقی پیغام پر عمل پیرا ہونے کی تاکید کرتے ہوئے کہا کہ قرآن کا پیغام پوری بنی نوع انسانیت کے لئے ہے، جس میں نیکی کو پھیلانے اور بدی کو مٹانے کے لئے درسِ عظیم موجود ہے۔ انہوں نے کہا کہ قرآن ہمیں ظلم کے خلاف صف آراء ہونے کی دعوت دیتا ہے اور انصاف کو عام کرنے کی تاکید کی گئی ہے۔

سید علی شاہ گیلانی نے اُمت مسلمہ کے موجودہ زوال پذیر صورتحال پر اپنی گہری تشویش اور دُکھ کا اظہار کرتے ہوئے کہا کہ اس ساری صورتحال کے لیے ہمارا تعلق بالقرآن میں وسیع تر خلیج ہے۔ اس دوران محمد یاسین ملک نے اپنے خطاب میں کہا کہ قرآن ایک ایسی کتاب ہے جسے اللہ نے نازل کیا اور اس کے لئے ایک ایسی عظیم المرتبت ہستی پیارے نبی (ص) کا انتخاب فرمایا جسے اپنے معاشرے میں امین کے لقب سے نوازا گیا، یہاں تک کہ دشمن کو بھی اُن کی امانت داری اور دیانت داری کا اعتراف تھا۔ یاسین ملک نے قرآن کی تعلیمات کو پھیلانے کے لئے علماء کرام کا شکریہ ادا کرتے ہوئے کہا کہ غیر مسلموں نے بھی اپنی تحقیقات میں قرآن کو ایک آفاقی کتاب تسلیم کیا ہے۔ اس لئے ضرورت اس امر کی ہے کہ ہم صحیح اور سچے مسلمان بننے کی کوشش کریں تاکہ ہمارا معاشرہ صالح کردار کا عکاس ثابت ہو۔

سیمینار سے خطاب کرتے ہوئے حریت رہنما محمد اشرف صحرائی نے اپنے خطاب میں قرآن کی تعلیمات کی روشنی میں کہا کہ قرآن ہر زمانے، ہر قوم، ہر برادری کے لئے ایک ہدایت نامہ ہے جس پر عمل پیرا ہوکر بنی نوع انسان کو جملہ مصائب و مشکلات سے نجات مل سکتی ہے۔ اشرف صحرائی نے قرآنی آیات کا حوالہ دیتے ہوئے کہا کہ قرآن ایک مکمل ضابطہ حیات ہے۔ انہوں نے کہا کہ اِس میں موجودہ زمانے کے نئے تقاضوں کا پورا پورا احاطہ کرنے کی وسعت موجود ہے اور دورِ جدید کا مسلمان کِسی بھی مسئلے کے حوالے سے عاجز اور مجبور نہیں ہوسکتا۔ انہوں نے کہا کہ ایک صالح معاشرہ کی تعمیر کے لئے قرآن کی تعلیمات کو عام کرنا بہت مفید ہے۔ اشرف صحرائی نے اِس الٰہی کتاب کی عظمت بیان کرتے ہوئے احادیث کا حوالہ دیکر کہا کہ اس کتاب کی تعلیمات باعث ثواب ہے۔ /۹۸۸/ ن۹۴۰